Οι επιπτώσεις της οικονομικής κρίσης στην υγεία των Ελλήνων 
συνέντευξη με τον καρδιολόγο, Εμμανουήλ Μάκαρη, που παρουσίασε σχετική έρευνα του στις ΗΠΑ
Η οικονομική κρίση, έχει άμεσες συνέπειες στην υγεία των Ελλήνων. Από το 2008, τα επεισόδια εμφράγματος του μυοκαρδίου έχουν σχεδόν διπλασιαστεί. Η έρευνα της ομάδας του καρδιολόγου Εμμανουήλ Μάκαρη, επιμελητή του νοσοκομείου Καλαμάτας και προέδρου των νοσοκομειακών γιατρών Μεσσηνίας, επιλέχθηκε από το Αμερικανικό Κολλέγιο Καρδιολογίας ως μία από τις σημαντικότερες έρευνες του έτους, και έτσι κλήθηκε να παρουσιαστεί στο ετήσιο συνέδριο που πραγματοποιήθηκε στο Σαν Φρανσίσκο και που αποτελεί το σημαντικότερο παγκόσμιο γεγονός στην Καρδιολογία. «Με την έρευνα αυτή που κάναμε, διαπιστώσαμε ότι κατά τη διάρκεια της περιόδου της κρίσης, είχαμε μία αύξηση της τάξης του 44% της συχνότητας επεισοδίων οξέως εμφράγματος του μυοκαρδίου στο νομό Μεσσηνίας. Το ποσοστό αύξησης ήταν μεγαλύτερο στις γυναίκες, στους ανασφάλιστους στους ανθρώπους άνω των 45 ετών, καθώς και στους ανθρώπους των αστικών περιοχών» δήλωσε ο κ. Μάκαρης. Η έρευνα της ομάδας του Εμμανουήλ Μάκαρη, που διεξήχθη στην περιοχή της Μεσσηνίας, προκαλεί ιδιαίτερη ανησυχία για τις επιπτώσεις της οικονομικής κρίσης στην υπόλοιπη Ελλάδα. Η έρευνα θα επεκταθεί και σύμφωνα με τον Έλληνα καρδιολόγο, τα αποτελέσματα που αναμένεται να έχουμε για την Αθήνα θα είναι ιδιαιτέρως δυσάρεστα. Ωστόσο, τα ποσοστά δεν προκαλούν μεγάλη έκπληξη στον ίδιο, καθώς όπως εξηγεί, παρεμφερείς ήταν οι συνέπειες και στην υγεία των Αργεντινών μετά την οικονομική κατάρρευση της χώρας τους το 2001. «Από τα πρώτα συμπεράσματα της έρευνας μας διαπιστώνουμε ότι βασικός παράγοντας εκδήλωσης και εμφάνισης της στεφανιαίας νόσου και του οξέως εμφράγματος του μυοκαρδίου είναι το άγχος», δήλωσε ο κ. Μάκαρης. «Τη σημερινή εποχή είναι ιδιαίτερα αυξημένο, και όπως ξέρουμε οφείλεται στην ανεργία, στην επισφαλή εργασία αλλά και στην αδυναμία εκπλήρωσης βασικών υποχρεώσεων των ανθρώπων. Παράλληλα υπεισέρχονται και άλλοι παράγοντες που σχετίζονται με την οικονομική κρίση, όπως είναι η ανεπαρκής συμμόρφωση των ασθενών στη χορηγουμένη φαρμακευτική αγωγή. Έχω συναντήσει αρκετού ανθρώπους που διακόπτουν τη φαρμακευτική αγωγή πρόωρα λόγω της οικονομικής δυσπραγίας. Αυτό έχει ως αποτέλεσμα οι άνθρωποι να έρχονται στο νοσοκομείο με έμφραγμα ή με επιδείνωση της καρδιακής τους ανεπάρκειας. Παράλληλα, έχει υιοθετηθεί και ένας ανθυγιεινός τρόπος ζωής, έχει εντατικοποιηθεί η συνήθεια του καπνίσματος, αλλά και η επιλογή πρόχειρης και ανθυγιεινούς διατροφής». Τη δύσκολη αυτή στιγμή τα ελληνικά νοσοκομεία αδυνατούν να ανταπεξέλθουν στις αυξανόμενες ανάγκες των πολιτών καθώς οι ελλείψεις σε προσωπικό, φάρμακα και υλικό είναι τεράστιες, ενώ όπως τονίζει ο Εμμανουήλ Μάκαρης, χιλιάδες νέοι γιατροί φεύγουν για το εξωτερικό, αφήνοντας καινές τις θέσεις των αγροτικών ιατρείων και των ειδικευόμενων. «Πίσω από τους ψυχρούς αριθμούς των οικονομικών μεγεθών υπάρχουν οι άνθρωποι, των οποίων η υγεία σαφώς επηρεάζεται όπως έδειξε η έρευνα μας» σημειώνει ο κ. Μάκαρης. «Όταν σχεδιάζονται οικονομικές πολιτικές, αυτούς τους ανθρώπους πρέπει να του σκεφτόμαστε. Σκοπός μας είναι να συνεχίσουμε την έρευνα και να την επεκτείνουμε σε όλη την Ελλάδα, ιδίως την Αθήνα που πιστεύουμε ότι έχει πληγεί ακόμα περισσότερο από την οικονομική κρίση. Σε επίπεδο ενημέρωσης, θα θέλαμε να περάσουμε το μήνυμα, ότι η καρδιά μας χρειάζεται φροντίδα ιδίως σε αυτή τη δύσκολη περίοδο. Σε συλλογικό επίπεδο, πρέπει όλοι να προσπαθήσουμε ο καθένας από το δικό του πόστο, να προσπαθήσουμε να βγάλουμε την Ελλάδα από την κρίση. Ο ευαίσθητος τομέας της υγείας πρέπει να ενισχυθεί και σε μέσα και σε προσωπικό». Επόμενος σταθμός του καρδιολόγου Εμμανουήλ Μάκαρη, η Φιλαδέλφεια, όπου θα πραγματοποιήσει παρουσίαση της επιστημονικής του έρευνας σε εκδήλωση που θα διοργανώσει η Ελληνική Κοινότητα.